Foto's: Skouspelagtige Niagara-valle 'n winterwonderland | Maroela Media
(Foto: Aaron Lynett/The Canadian Press via AP)
Die bekende Niagara-valle tussen die VSA en Kanada het in die snerpende winterkoue in 'n ysige sprokiesland verander.
Die mis van die vallende water vries dadelik vas teen alles wat dit aanraak en bedek bome, voetpaaie en kranse in 'n dromerige winterwonderland. Besoekers wat braaf genoeg is om die koue te trotseer word beloon met foto's en selfies by dié skouspel.
Hoewel alles rondom die valle gevries is, vloei die drie valle steeds en bruis daar 'n ysige mis uit die water op. "Die westewind waai die mis gewoonlik na die VSA se kant waar die vog vries en elke sentimeter van die landskap wit laat vertoon," het Steven Welch, meteoroloog van die nasionale weerdiens gesê.
'n Diep winterkoue strek tans vanaf die suide van Texas tot in Kanada en van Montana reg deur tot by New England. Fonteine in Texarkana, Arkansas en New York se Bryant Park het gevries.
Selfs in Savannah, Georgia, waar die hoogste gemiddelde temperatuur in Januarie gewoonlik sowat 16 °C is, het die kwik teen Dinsdag stilgestaan op -1 °C – koud genoeg vir yskeëls om te vorm aan die fontein in Forsyth Park in dié stad.
Stukke ys dryf in die Mississippi-rivier en die Michigan-meer af en vorm "ysballe" met sy rollende golwe. Volgens die nasionale oseaniese en atmosferiese administrasie is 19,7% van die groot mere sedert Maandag met ys bedek.
Weervoorspellers het gewaarsku oor die gevare om te reis vanaf die suidooste van New England. Die uiterste koue sal glo tot die naweek duur.
(Foto: James Neiss/The Niagara Gazette via AP)
foto's kanada VSA Waterval
Die korrekte Afrikaanse naam is Niagara-Waterval. "Valle" is 'n direkte vertaling van die Engelse "falls" en is 'n anglisisme.